กสิกรไทยฮึดลุยขายประกันเป้า2.8หมื่นล.
ธนาคารกสิกรไทยรุกธุรกิจขายประกันหวังเบี้ย 2.8 หมื่นล้าน หันจับกลุ่มลูกค้าเงินถัง
21 ส.ค. 2554

ธนาคารกสิกรไทยรุกธุรกิจขายประกันหวังเบี้ย 2.8 หมื่นล้าน หันจับกลุ่มลูกค้าเงินถัง
นายศีลวัต สันติวิสัฎฐ์ ผู้ช่วยกรรมการผู้จัดการ ธนาคารกสิกรไทย เปิดเผยว่า ในปีนี้ได้ตั้งเป้าขายประกันชีวิตและประกันวินาศภัยผ่านสาขาของธนาคาร หรือแบงก์แอสชัวรันส์ ให้ได้เบี้ย 2.8 หมื่นล้านบาท หรือเติบโต 69% แบ่งเป็นเบี้ยใหม่ 1.5 หมื่นล้านบาท เติบโต 58% และเบี้ยต่ออายุ 1.3 หมื่นล้านบาท เติบโต 84% มีลูกค้าเพิ่มเป็น 3 ล้านราย เมื่อเทียบกับปี 2553 ที่มีเบี้ยรับรวม 1.6 หมื่นล้านบาท จากลูกค้า 2 ล้านราย ซึ่งจะทำให้ธนาคารมีค่าธรรมเนียมเพิ่มขึ้นด้วย
สำหรับกลยุทธ์หลัก จะเจาะไปยังกลุ่มลูกค้าระดับบนที่มีฐานเงินฝากตั้งแต่ 10 ล้านบาทขึ้นไปให้มากขึ้น โดยมีแบบประกันใหม่ 34 แบบ ที่ให้ความคุ้มครองและการลงทุนมาเสนอขายให้ตรงกับความต้องการของลูกค้าที่มีความหลากหลายโดยเฉพาะ ซึ่งเป็นกลุ่มลูกค้าที่ต้องการแบบประกันที่ดีที่สุดให้กับตัวเอง อย่างล่าสุดได้นำแบบประกันที่ให้ความคุ้มครองของสะสม กรณีสูญหายหรือเสียหายมาเสนอขาย ซึ่งได้รับการตอบรับเป็นอย่างดี จากเดิมที่เน้นกลุ่มลูกค้าระดับกลางถึงล่าง